Saksamaal Nordrhein-Westfaleni liidumaal Lüdenscheidis asuva Adolf Reichweini kooli 16 õpilast ründas herilasparv, lastest 13 vajas haiglaravi.
Saksamaal viidi herilaste rünnaku tõttu 13 last haiglasse
Päästjad said herilaste rünnakust teada 24. augustil kell 10.45 kohaliku aja järgi, teatab dw.com.
Õpetajate sõnul olid 12 – 15-aastased õpilased kahe tunni vahel õues, kui putukad neid ründasid.
Parameedikute teatel tekkisid 13 lapsel herilaste nõelamiste tõttu äge allergiline reaktsioon ja selle tõttu tuli nad haiglasse ravile viia.
Osa lapsi kukkus herilaste eest põgenedes ning nende käed-jalad said viga. Arstid puhastasid haavad, sidusid kinni või panid plaastri. Kõigile haiglasse toodud õpilastele tehti ka koroonaviiruse test.
Õpetajate sõnul oli teada, et kooli mänguväljaku alal on herilaspesa, kuid varem ei olnud putukad lapsi rünnanud. Ei ole teada, miks nad seda nüüd tegid.
Adolf Reichweini kooli 1200 õpilast saadeti pärast juhtunut koju, et putukatõrje saaks herilaspesa eemaldada.
75 000 elanikuga Lüdenscheid asub Kölnist tunnise autosõidu kaugusel.
Herilane on kiletiivaliste (Hymenoptera) seltsi kuuluv astlaliste (Aculeata) ja rippkehaliste (Apocrita) alamseltsist lendav putukas. Herilased kasutavad saagi püüdmiseks või enesekaitseks tagakehas paiknevat mürgiastelt. Ärritunud herilane võib erinevalt kimalasest või mesilasest nõelata rohkem kui ühe korra.